title: Vykonávacie nariadenie Komisie (EÚ) č. 1075/2011 z  24. októbra 2011 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               25.10.2011

               SK

               Úradný vestník Európskej únie

               L 278/7

         VYKONÁVACIE NARIADENIE KOMISIE (EÚ) č. 1075/2011
   z 24. októbra 2011,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá vykonávania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:
   Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu,
   PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť 25. októbra 2011.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. októbra 2011

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  AL

                  57,4

                  MA

                  51,7

                  MK

                  58,0

                  ZZ

                  55,7

                  0707 00 05

                  AL

                  45,6

                  MK

                  62,2

                  TR

                  147,7

                  ZZ

                  85,2

                  0709 90 70

                  AR

                  33,4

                  TR

                  135,7

                  ZZ

                  84,6

                  0805 50 10

                  AR

                  63,2

                  TR

                  66,8

                  ZA

                  81,1

                  ZZ

                  70,4

                  0806 10 10

                  BR

                  217,1

                  CL

                  71,4

                  MK

                  110,6

                  TR

                  129,4

                  ZA

                  67,9

                  ZZ

                  119,3

                  0808 10 80

                  AR

                  61,9

                  BR

                  86,4

                  CA

                  105,4

                  CL

                  90,0

                  CN

                  82,6

                  NZ

                  110,5

                  US

                  82,8

                  ZA

                  100,1

                  ZZ

                  90,0

                  0808 20 50

                  CN

                  49,9

                  TR

                  127,5

                  ZZ

                  88,7

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.


title: Vykonávacie nariadenie Rady (EÚ) č. 1306/2011 z  12. decembra 2011 , ktorým sa spresňuje pôsobnosť konečného antidumpingového cla na dovoz určitých kompresorov s pôvodom v Čínskej ľudovej republike uloženého nariadením (ES) č. 261/2008

text:
               15.12.2011

               SK

               Úradný vestník Európskej únie

               L 332/1

         VYKONÁVACIE NARIADENIE RADY (EÚ) č. 1306/2011
   z 12. decembra 2011,
   ktorým sa spresňuje pôsobnosť konečného antidumpingového cla na dovoz určitých kompresorov s pôvodom v Čínskej ľudovej republike uloženého nariadením (ES) č. 261/2008
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9 a článok 14 ods. 3,
   so zreteľom na návrh, ktorý predložila Európska komisia (ďalej len „Komisia“) po porade s poradným výborom,
   keďže:
   A.   POSTUP

   1.   Pôvodné prešetrovanie a antidumpingové clo

               (1)

               Komisia 21. decembra 2006 prostredníctvom oznámenia, ktoré bolo uverejnené v Úradnom vestníku Európskej únie
                   (2), oznámila začatie antidumpingového konania týkajúceho sa dovozu určitých kompresorov s pôvodom v Čínskej ľudovej republike (ďalej len „pôvodné prešetrovanie“).

               (2)

               Rada uložila nariadením (ES) č. 261/2008 (3) konečné antidumpingové clo na dovoz určitých kompresorov s pôvodom v Čínskej ľudovej republike (ďalej len „príslušné opatrenie“ a/alebo „konečné nariadenie“). Platnosť príslušného opatrenia uplynula 21. marca 2010 (4).

         2.   Opätovné otvorenie pôvodného prešetrovania

               (3)

               Komisia z vlastného podnetu opätovne otvorila pôvodné prešetrovanie po tom, ako niektorí dovozcovia kompresorov s pôvodom v Čínskej ľudovej republike (ďalej len „ČĽR“) vyjadrili obavy v súvislosti s antidumpingovým clom uplatňovaným na dovoz tzv. minikompresorov, t. j. kompresorov bez nádrže, ktoré sú schopné pracovať z 12 V napájania (ďalej len „minikompresory“).

               (4)

               Hoci minikompresory spadajú pod výslovnú definíciu príslušného výrobku podľa článku 1 konečného nariadenia, informácie, ktoré mala Komisia k dispozícii, naznačovali, že minikompresory sa zrejme odlišujú od iných kompresorov podliehajúcich príslušnému opatreniu (ďalej len „iné kompresory podliehajúce príslušnému opatreniu“).

               (5)

               Preto sa považovalo za vhodné čiastočné opätovné otvorenie prešetrovania, pokiaľ ide o spresnenie definície výrobku, pričom záver v tejto veci bude mať prípadne spätný účinok ku dňu uloženia príslušného opatrenia.

         3.   Súčasné prešetrovanie

               (6)

               Komisia po porade s poradným výborom prostredníctvom oznámenia, ktoré bolo uverejnené v Úradnom vestníku Európskej únie
                   (5), oznámila čiastočné opätovné otvorenie antidumpingového prešetrovania týkajúceho sa dovozu určitých kompresorov s pôvodom v ČĽR, začaté podľa článku 5 základného nariadenia.

               (7)

               Komisia o začatí konania upovedomila všetky strany, ktoré spolupracovali v pôvodnom prešetrovaní, a tiež orgány ČĽR. Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v oznámení o začatí konania.

               (8)

               Všetky zainteresované strany, ktoré o to požiadali a preukázali, že by z konkrétnych dôvodov mali byť vypočuté, boli vypočuté.

               (9)

               Boli prijaté podania od pätnástich zainteresovaných strán, keď tento počet zahŕňa jedenástich dovozcov minikompresorov, jedného výrobcu v EÚ a jedného čínskeho vývozcu minikompresorov, jedného výrobcu kompresorov v EÚ (jedna z osôb, ktoré podali podnet v pôvodnom prešetrovaní) a jeho prepojeného vývozcu kompresorov z ČĽR.

               (10)

               Vzhľadom na to, že súčasné opätovné otvorenie prešetrovania sa obmedzuje na spresnenie definície výrobku v konečnom nariadení, nebolo na účely tohto čiastočného opätovného otvorenia stanovené žiadne obdobie prešetrovania.

               (11)

               Všetky zainteresované strany boli informované o základných skutočnostiach a úvahách, na základe ktorých sa dospelo k súčasným záverom. V súlade s článkom 20 ods. 5 základného nariadenia bola stranám po uvedenom poskytnutí informácií udelená lehota, v rámci ktorej mohli vzniesť námietky. Ústne a písomné pripomienky predložené stranami boli posúdené a v prípade potreby boli konečné závery príslušne upravené.

         B.   VÝROBOK, KTORÝ JE PREDMETOM PREŠETROVANIA

               (12)

               Výrobkom, ktorý je predmetom prešetrovania, je výrobok uvedený v článku 1 konečného nariadenia, t. j. piestové kompresory (okrem čerpadiel piestových kompresorov), s prietokom nepresahujúcim 2 kubické metre za minútu.

               (13)

               V súčasnosti je zaradený pod kódy KN ex 8414 40 10, ex 8414 80 22, ex 8414 80 28 a ex 8414 80 51.

               (14)

               Cieľom súčasného opätovného otvorenia prešetrovania bolo určiť, či tzv. minikompresory, t. j. kompresory bez nádrže a schopné pracovať z 12 V napájania, spadajú pod definíciu výrobku v článku 1 konečného nariadenia.

         C.   VÝSLEDKY PREŠETROVANIA

   1.   Metodika

               (15)

               V záujme posúdenia, či minikompresory spadajú pod definíciu výrobku v článku 1 konečného nariadenia, sa skúmalo, či minikompresory a iné kompresory podliehajúce príslušnému opatreniu majú rovnaké základné fyzické a technické vlastnosti a konečné použitie. V tejto súvislosti sa tiež posúdila zameniteľnosť minikompresorov s inými kompresormi podliehajúcimi príslušnému opatreniu v Únii. Okrem toho sa preverilo, či sa pôvodné prešetrovanie skutočne týkalo minikompresorov a s nimi súvisiacej analýzy.

         2.   Základné fyzické a technické vlastnosti

               (16)

               V súčasnom opätovne otvorenom prešetrovaní sa zistilo, že minikompresory sú vybavené elektrickým motorom poháňajúcim čerpadlo, ktoré cez pripojenú vzduchovú hadicu s rôznym tlakom vzduchu neprestajne vytláča vzduch. Minikompresory nie sú vybavené nádržou, obvykle nemajú regulátor tlaku a sú schopné pracovať z 12 V napájania jednosmerným prúdom. Sú relatívne malé a ich hmotnosť bežne neprekračuje 2 až 3 kg, keďže sa požaduje, aby boli ľahko prenosné. Minikompresory majú maximálnu dobu prevádzky (zvyčajne do 20 minút) a ich prietok vzduchu zvyčajne neprekračuje 50 l/min.

               (17)

               Na druhej strane konečné nariadenie, popri definícii uvedenej v jeho článku 1 a opätovne v odôvodnení 12 tohto nariadenia, obsahuje podrobné informácie o iných kompresoroch podliehajúcich príslušnému opatreniu. Najmä treba uviesť, že v odôvodnení 17 konečného nariadenia sa stanovilo, že „Kompresor zvyčajne tvorí čerpadlo poháňané elektrickým motorom buď priamo, alebo prostredníctvom remeňového mechanizmu. Vo väčšine prípadov je vzduch pod tlakom vháňaný do nádrže a vychádza prostredníctvom regulátora tlaku a gumenej hadice. Kompresory, najmä väčšie, môžu mať kolieska, aby boli mobilné“. Nádrž a regulátor tlaku zabezpečujú v týchto kompresoroch stály prietok vzduchu. Zvyčajne sú tieto kompresory relatívne veľké a ich hmotnosť je najmenej 25 kg a často aj vyššia. Sú určené na prácu s napätím 120 V a viac pre striedavý prúd a čo je predovšetkým dôležité, ich doba prevádzky nie je obmedzená a prietok vzduchu dosahuje až 2 000 l/min.

               (18)

               Z týchto dôvodov sa prijal záver, že minikompresory a iné kompresory podliehajúce príslušnému obmedzeniu nemajú rovnaké základné fyzické a technické vlastnosti.

         3.   Základné konečné použitie a zameniteľnosť

               (19)

               V súčasnom opätovne otvorenom prešetrovaní sa zistilo, že minikompresory sa prevažne používajú v automobilovom sektore a sú určené na nafukovanie pneumatík, pričom sú často predávané ako súčasť sady nástrojov na opravu pneumatík spolu s tmelom, ktorý sa môže napumpovať do defektnej pneumatiky. Niektoré minikompresory sa tiež používajú ako domáci prostriedok na nafukovanie hračiek, lôpt, nafukovačiek a ďalších nafukovací predmetov.

               (20)

               Na druhej strane sa v odôvodnení 19 konečného nariadenia stanovilo, že „Príslušný výrobok sa používa na pohon pneumatických nástrojov alebo na striekanie, čistenie alebo nafukovanie pneumatík a iných predmetov“. Také kompresory sa môžu používať na niektoré poloprofesionálne aktivity alebo v oblasti domácich majstrov, a to na pohon pneumatických nástrojov alebo na striekanie, natieranie alebo čistenie. Tieto aplikácie sú možné vďaka stálemu prietoku vzduchu, ktorý je možné regulovať. V prípade minikompresorov taká možnosť neexistuje.

               (21)

               Zo získaných informácií vyplýva, že cena minikompresorov je obvykle na značne nižšej úrovni ako v prípade iných kompresorov. Minikompresory sú určené pre rozličných zákazníkov a ich distribúcia prebieha cez odlišné kanály ako je to v prípade kompresorov podliehajúcich príslušnému opatreniu. Navyše platí, že kým minikompresory sú zvyčajne predávané ako súčasť sady nástrojov na opravu pneumatík (čím sa nahrádza náhradná pneumatika) buď spolu s vozidlom alebo v špecializovaných obchodoch s autopríslušenstvom alebo v supermarketoch (pre alternatívne použitie ako napr. na nafukovanie hračiek), iné kompresory podliehajúce príslušnému opatreniu je možné obvykle nájsť v špecializovaných obchodoch pre domácich majstrov.

               (22)

               Vzhľadom na uvedené sa prijíma záver, že minikompresory a iné kompresory podliehajúce príslušnému opatreniu majú odlišné konečné použitie, zameriavajú sa na odlišné trhy a nie sú v zásade zameniteľné.

         4.   Výrobok, ktorý bol predmetom pôvodného prešetrovania

               (23)

               Žiadna zo strán, ktoré spolupracovali v pôvodnom prešetrovaní (traja výrobcovia v EÚ, štrnásť vyvážajúcich výrobcov v ČĽR a jeden neprepojený dovozca v EÚ), sa nepodieľala na výrobe a/alebo obchodovaní s minikompresormi. Z pôvodného prešetrovania je evidentné, že príslušné informácie získavané v danom období sa netýkali minikompresorov.

               (24)

               Preto sa zdá, že hoci minikompresory neboli vyslovene vylúčené, prešetrovanie v uvedenom období nezahŕňalo minikompresory.

               (25)

               Tento záver je tiež potvrdený vyjadrením jedného z navrhovateľov v pôvodnom prešetrovaní. Ten sa na žiadosť Komisie jasne vyjadril, že podľa jeho názoru minikompresory nemali byť zahrnuté do podnetu a z neho vyplývajúceho antidumpingového konania.

               (26)

               Vzhľadom na uvedené sa prijíma záver, že minikompresory neboli predmetom pôvodného prešetrovania.

         D.   ZÁVER TÝKAJÚCI SA DEFINÍCIE VÝROBKU

               (27)

               Z uvedených zistení vyplýva, že minikompresory a iné kompresory podliehajúce príslušnému opatreniu nemajú rovnaké základné fyzické a technické vlastnosti a konečné použitie. Ich konečné použitie je odlišné, zameriavajú sa na odlišné trhy a v zásade nie sú zameniteľné. Okrem toho minikompresory neboli predmetom pôvodného prešetrovania. Na tomto základe sa prijíma záver, že minikompresory a iné kompresory sú dva odlišné výrobky.

               (28)

               Takmer všetky strany, ktoré sa prihlásili v súčasnom opätovne otvorenom prešetrovaní, požiadali, aby sa minikompresory vylúčili z definície výrobku uvedenej v pôvodnom opatrení.

               (29)

               Na druhej strane spolupracujúci výrobca minikompresorov v EÚ argumentoval, že pôvodné opatrenie zahŕňalo aj jeho výrobky a oprávnene chránilo jeho záujmy. Preto požiadal, aby sa antidumpingové clo vyberalo na minikompresory so spätným účinkom a aj v budúcnosti, pokiaľ bude v prípade minikompresorov ďalej existovať poškodzujúci dumping.

               (30)

               V tejto súvislosti je treba poznamenať, že tento ani iný výrobca minikompresorov nespolupracoval v pôvodnom prešetrovaní. Ďalej, tak ako sa uvádza aj v odôvodnení 26, minikompresory neboli predmetom prešetrovania v období pôvodného prešetrovania. Tiež je treba poznamenať, že v súčasnom opätovne otvorenom prešetrovaní sa zistilo, že existujú značné odlišnosti medzi minikompresormi a kompresormi, ktoré boli predmetom pôvodného prešetrovania. Preto stanovisko uvedeného výrobcu minikompresorov v EÚ nemôže nič zmeniť na zisteniach v rámci súčasného opätovne otvoreného prešetrovania.

               (31)

               V súvislosti s tvrdením o pretrvávajúcom poškodzujúcom dumpingu minikompresorov a s možným uložením antidumpingových opatrení by sa malo poznamenať, že tak, ako to je vysvetlené v odôvodneniach 23 až 26, minikompresory neboli predmetom pôvodného prešetrovania a že rozhodnutie, či došlo alebo dochádza k poškodzujúcemu dumpingu nie je možné urobiť v súčasnom opätovne otvorenom prešetrovaní, ktoré sa obmedzuje na spresnenie definície výrobku uvedenej v pôvodnom opatrení.

               (32)

               Výrobca minikompresorov v EÚ po oznámení záverov zopakoval svoje stanovisko a poukázal na to, že retroaktívne vyňatie minikompresorov z opatrení by viedlo k retroaktívnemu posilneniu jeho konkurentov z ČĽR a narušeniu hospodárskej súťaže.

               (33)

               V tejto súvislosti je treba zopakovať, že predmetom opätovne otvoreného prešetrovania nebola analýza situácie na trhu minikompresorov a ani sa v ňom na takú možnosť nemyslelo. Jeho cieľom bolo len objasniť, či minikompresory sú odlišné od kompresorov, ktoré boli predmetom pôvodného prešetrovania. Výsledkom tiež nemá byť skreslenie akejkoľvek situácie na trhu, ale priniesť objasnenie v otázke uplatňovaných ciel.

               (34)

               Jeden spolupracujúci dovozca po oznámení záverov poukazoval na to, že minikompresory sú v skutočnosti iba čerpadlá a akékoľvek clo na kompresory nie je už z definície uplatniteľné na čerpadlá, ktoré boli výslovne vyňaté z definície výrobku uvedenej v pôvodnom opatrení.

               (35)

               V tejto súvislosti by sa malo poznamenať, že na základe súčasného opätovne otvoreného prešetrovania nie je možné podporiť taký výklad a že minikompresory sú evidentne – z technického hľadiska – kompresory, keďže premiestňujú vzduch z jedného miesta na druhé (ako to robia aj čerpadlá), avšak zároveň vzduch aj stláčajú v predmete, ku ktorému sú pripojené.

               (36)

               Vzhľadom na uvedené sa prijíma záver, že minikompresory (t. j. kompresory bez nádrže a schopné pracovať z 12 V napájania) sú odlišné od kompresorov, ktoré boli predmetom pôvodného prešetrovania.

               (37)

               Keďže minikompresory nespadali pod definíciu výrobku, ktorý bol predmetom pôvodného prešetrovania, antidumpingové clo sa nemalo uplatňovať na dovoz minikompresorov. Preto by sa rozsah uplatňovania príslušného opatrenia mal so spätnou účinnosťou spresniť prostredníctvom zmeny a doplnenia konečného nariadenia.

         E.   UPLATŇOVANIE SO SPÄTNOU ÚČINNOSŤOU

               (38)

               Keďže sa súčasné opätovne otvorené prešetrovanie obmedzuje na spresnenie definície výrobku a keďže sa na minikompresory nevzťahovalo pôvodné prešetrovanie a následné antidumpingové opatrenie, považuje sa za vhodné, aby sa zistenia uplatňovali odo dňa nadobudnutia účinnosti konečného nariadenia.

               (39)

               Preto by sa každé konečné antidumpingové clo zaplatené alebo zapísané do účtovnej evidencie podľa nariadenia (ES) č. 261/2008 na dovoz minikompresorov s pôvodom v ČĽR malo vrátiť alebo odpustiť. O vrátenie alebo odpustenie cla je potrebné požiadať vnútroštátne colné orgány v súlade s platnými colnými predpismi. Navyše s cieľom vyhnúť sa situácii, keď by príslušní dovozcovia nemohli žiadať vrátanie z dôvodu lehôt stanovených v uvedených právnych predpisoch, ak tieto lehoty uplynuli pred uverejnením tohto nariadenia alebo v deň jeho uverejnenia, resp. ak uplynú do šiestich mesiacov odo dňa jeho uverejnenia, týmto sa tieto lehoty predlžujú tak, aby ich plynutie skončilo šesť mesiacov po dátume uverejnenia tohto nariadenia,

         PRIJALA TOTO NARIADENIE:
   Článok 1
   V článku 1 nariadenia (ES) č. 261/2008 sa odsek 1 nahrádza takto:

      „1.   Týmto sa ukladá konečné antidumpingové clo na dovoz piestových kompresorov (s výnimkou čerpadiel piestových kompresorov) s prietokom nepresahujúcim 2 kubické metre za minútu zaradených pod kódy KN ex 8414 40 10, ex 8414 80 22, ex 8414 80 28 a ex 8414 80 51 (kódy TARIC 8414401010, 8414802219, 8414802299, 8414802811, 8414802891, 8414805119 a 8414805199) s pôvodom v Čínskej ľudovej republike. Na takzvané minikompresory, t. j. kompresory bez nádrže schopné pracovať z 12 V napájania a zaradené do uvedených kódov KN sa konečné antidumpingové clo nevzťahuje.“

   Článok 2
   Na tovar, na ktorý sa nevzťahuje článok 1 ods. 1 nariadenia (ES) č. 261/2008, zmeneného a doplneného týmto nariadením, sa vráti alebo odpustí konečné antidumpingové clo, ktoré bolo podľa článku 1 ods. 1 nariadenia (ES) č. 261/2008 v pôvodnom znení zaplatené alebo zapísané do účtovnej evidencie.
   O vrátenie alebo odpustenie cla požiadajú vnútroštátne colné orgány v súlade s platnými colnými právnymi predpismi. Ak lehoty stanovené v článku 236 ods. 2 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (6), uplynuli pred uverejnením tohto nariadenia alebo v deň jeho uverejnenia alebo ak uplynú do šiestich mesiacov odo dňa jeho uverejnenia, týmto sa tieto lehoty predlžujú tak, aby ich plynutie skončilo šesť mesiacov po dátume uverejnenia tohto nariadenia.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie a uplatňuje sa so spätnou účinnosťou od 21. marca 2008.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. decembra 2011

            Za Radu

            predseda

         S. NOWAK

      (1)  Ú. v. EÚ L 343, 22.12.2009, s. 51.

      (2)  Ú. v. EÚ C 314, 21.12.2006, s. 2.

      (3)  Ú. v. EÚ L 81, 20.3.2008, s. 1.

      (4)  Ú. v. EÚ C 73, 23.3.2010, s. 39.

      (5)  Ú. v. EÚ C 98, 30.3.2011, s. 22.

      (6)  Ú. v. ES L 302, 19.10.1992, s. 1.


title: Vykonávacie nariadenie Komisie (EÚ) 2016/1867 z 20. októbra 2016, ktorým sa mení príloha k nariadeniu (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane

text:
               21.10.2016

               SK

               Úradný vestník Európskej únie

               L 286/32

         VYKONÁVACIE NARIADENIE KOMISIE (EÚ) 2016/1867
   z 20. októbra 2016,
   ktorým sa mení príloha k nariadeniu (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (1), a najmä jej článok 27 ods. 4,
   keďže:

               (1)

               Podľa článku 27 ods. 1 písm. a) smernice 92/83/EHS sa od členských štátov vyžaduje, aby bol etanol, ktorý bol úplne denaturovaný v súlade s požiadavkami niektorého členského štátu, úplne oslobodený od spotrebnej dane za predpokladu, že tieto požiadavky boli riadne oznámené a schválené v súlade s podmienkami stanovenými v odsekoch 3 a 4 uvedeného článku.

               (2)

               Denaturačné prostriedky, ktoré sa používajú v každom členskom štáte na účely úplného denaturovania etanolu v súlade s článkom 27 ods. 1 písm. a) smernice 92/83/EHS, sú opísané v prílohe k nariadeniu Komisie (ES) č. 3199/93 (2).

               (3)

               Vykonávacím nariadením Komisie (EÚ) č. 162/2013 (3) sa zaviedol spoločný postup úplného denaturovania etanolu. Podľa spoločného postupu sa na hektoliter absolútneho etanolu použijú tri litre izopropylalkoholu (IPA), tri litre metyletylketónu (MEK) a jeden gram denatónium benzoátu. Tento spoločný postup mal nahradiť rôzne vnútroštátne postupy denaturovania s cieľom predísť daňovým únikom, vyhýbaniu sa daňovej povinnosti a zneužívaniu.

               (4)

               Hoci sa uvedený spoločný postup denaturovania uznáva ako spoľahlivý, efektívny a účinný v boji proti podvodom a zároveň sa ním predchádza náhodnej alebo zámernej konzumácii, vo väčšine priemyselných použití sa nevyužíva, a to z veľkej časti kvôli vyšším nákladom tohto postupu v porovnaní s niektorými vnútroštátnymi postupmi denaturovania. Veľký počet vnútroštátnych postupov denaturovania oslabuje účinný dohľad a poskytuje príležitosti na podvody.

               (5)

               Na základe rokovaní s príslušnými orgánmi a so zreteľom na názory odvetvia bol dosiahnutý konsenzus týkajúci sa jednotného spoločného postupu denaturovania. Tento postup predstavuje nižšie náklady, keďže vyžaduje menšie množstvo izopropylalkoholu (IPA), metyletylketónu (MEK) a denatónium benzoátu na hektoliter absolútneho etanolu, a zároveň zaručuje dostatočnú úroveň ochrany.

               (6)

               V dôsledku toho by sa všetky vnútroštátne postupy denaturovania mali z prílohy k nariadeniu (ES) č. 3199/93 vypustiť. Členské štáty, ktoré používajú vnútroštátne postupy denaturovania aj naďalej, to budú robiť za podmienok uvedených v článku 27 ods. 1 písm. b) smernice 92/83/EHS, ktorým sa stanovuje oslobodenie od harmonizovanej spotrebnej dane pre denaturovaný alkohol používaný na výrobu akéhokoľvek produktu neurčeného na ľudskú spotrebu.

               (7)

               Komisia postúpila všetky oznámenia podľa článku 27 ods. 3 smernice 92/83/EHS ostatným členským štátom.

               (8)

               K oznámeným požiadavkám neboli doručené žiadne námietky podľa článku 27 ods. 4 smernice 92/83/EHS.

               (9)

               Je vhodné stanoviť primeranú časovú lehotu, ktorá priemyslu umožní prispôsobiť sa novému spoločnému postupu denaturovania a spĺňať existujúce zmluvné záväzky.

               (10)

               Nariadenie (ES) č. 3199/93 by sa preto malo zodpovedajúcim spôsobom zmeniť.

               (11)

               Opatrenia stanovené v tomto nariadení sú v súlade so stanoviskom Výboru pre spotrebné dane,

         PRIJALA TOTO NARIADENIE:
   Článok 1
   Príloha k nariadeniu (ES) č. 3199/93 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. augusta 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. októbra 2016

            Za Komisiu

            predseda

         Jean-Claude JUNCKER

      (1)  Ú. v. ES L 316, 31.10.1992, s. 21.

      (2)  Nariadenie Komisie (ES) č. 3199/93 z 22. novembra 1993 o vzájomnom uznávaní postupov úplného denaturovania etanolu na účely výnimky zo spotrebnej dane (Ú. v. ES L 288 z 23.11.1993, s. 12).

      (3)  Vykonávacie nariadenie Komisie (EÚ) č. 162/2013 z 21. februára 2013, ktorým sa mení a dopĺňa príloha k nariadeniu (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane (Ú. v. EÚ L 49, 22.2.2013, s. 55).

      PRÍLOHA

            „PRÍLOHA

                        1.

                        Zoznam výrobkov s ich registračným číslom CAS schválených na úplné denaturovanie etanolu:

                                    Denatónium benzoát

                                    CAS: 3734-33-6

                                    Izopropylalkohol (IPA)

                                    CAS: 67-63-0

                                    Metyletylketón (butanón) (MEK)

                                    CAS: 78-93-3

                        2.

                        Synonymá schválených výrobkov sú k dispozícii v rôznych úradných jazykoch Únie v databáze Európskeho colného súpisu chemických látok.

                        3.

                        Výraz „absolútny etanol“ sa v tejto prílohe používa v súlade s terminológiou Medzinárodnej únie pre čistú a aplikovanú chémiu (IUPAC).

                        4.

                        Spoločný postup denaturovania používaný vo všetkých členských štátoch na účely úplne denaturovaného etanolu:
                        Na hektoliter absolútneho etanolu sa pridávajú tieto látky:

                                    —

                                    1,0 litra izopropylalkoholu (IPA),

                                    —

                                    1,0 litra metyletylketónu (MEK),

                                    —

                                    1,0 gramu denatónium benzoátu.

                        5.

                        Do denaturovaného etanolu možno pridať farbivo, aby sa výrobku dodala charakteristická farba, vďaka ktorej je ihneď identifikovateľný.“


title: Vykonávacie nariadenie Komisie (EÚ) č. 225/2014 z  28. februára 2014 , ktorým sa do Registra chránených označení pôvodu a chránených zemepisných označení zapisuje názov [Höri Bülle (CHZO)]

text:
               11.3.2014

               SK

               Úradný vestník Európskej únie

               L 70/10

      VYKONÁVACIE NARIADENIE KOMISIE (EÚ) č. 225/2014
   z 28. februára 2014,
   ktorým sa do Registra chránených označení pôvodu a chránených zemepisných označení zapisuje názov [Höri Bülle (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Nemecka o zápis názvu „Höri Bülle“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Höri Bülle“ sa musí zapísať do registra,

         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. februára 2014

            Za Komisiu v mene predsedu

         Dacian CIOLOȘ

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 293, 9.10.2013, s. 16.

      PRÍLOHA
      Poľnohospodárske výrobky určené na ľudskú spotrebu uvedené v prílohe I k zmluve:

         Trieda 1.6.   Ovocie, zelenina a obilniny v pôvodnom stave alebo spracované

      NEMECKO
      Höri Bülle (CHZO)